CELEX: C2006/212/63
Language: et
Date: 2006-09-02 00:00:00
Title: Kohtuasi T-182/06: 12. juulil 2006 esitatud hagi — Madalmaade Kuningriik versus Euroopa Ühenduste Komisjon

2.9.2006   
            
            
               ET
            
            
               Euroopa Liidu Teataja
            
            
               C 212/35
            
         12. juulil 2006 esitatud hagi — Madalmaade Kuningriik versus Euroopa Ühenduste Komisjon
   (Kohtuasi T-182/06)
   (2006/C 212/63)
   Kohtumenetluse keel: hollandi
   Pooled
   
      Hageja: Madalmaade Kuningriik (esindajad: H.G. Sevenster ja D.J.M de Grave)
   
      Kostja: Euroopa Ühenduste Komisjon
   Hageja nõuded
   
               —
            
            
               tühistada komisjoni 3. mai 2006. aasta otsus 2006/372/EÜ, mis käsitleb riiklike eeskirjade eelnõud diiselmootoriga sõidukite tahkete osakeste heitkoguste piirnormide kehtestamise kohta, millest Madalmaade Kuningriik on kooskõlas EÜ asutamislepingu artikli 95 lõikega 5 teatanud;
            
         
               —
            
            
               mõista kohtukulud välja komisjonilt.
            
         Väited ja peamised argumendid
   Hageja teatas kooskõlas EÜ artikli 95 lõikega 5 komisjonile oma kavatsusest erandina direktiivi 98/69/EÜ (1) sätetest vastu võtta siseriiklikud normid, mille eesmärgiks on piirata diiselmootoriga sõidukite tahkete osakeste heitkogust. Nimetatud normid kehtestavad alates 1. jaanuarist 2007 diiselmootoriga uutele sõidukitele, sõiduautodele ja tarbesõidukitele tahkete osakeste heitmete piirnormiks 5 milligrammi kilomeetri kohta. Hetkel kehtiv, direktiivis 98/69 sätestatud piirnorm on 25 milligrammi kilomeetri kohta. Arvestades ainuomaselt Madalmaades ilmnevaid õhukvaliteedi probleeme, peab hollandi valitsus vajalikuks kehtestada rangemad eeskirjad. Komisjon lükkas vaidlustatud otsuses 2006/372/EÜ (2) siseriiklike normide kehtestamise ettepaneku tagasi.
   Hagi toetuseks viitab hageja kõigepealt EÜ artikli 95 lõike 5 hindamiskriteeriumite rikkumisele selles osas, et komisjon otsustas, et Madalmaad ei ole tõendanud õhukvaliteediga seotud ainuomase probleemi olemasolu, ning täpsemalt seoses direktiivist 99/30 (3) tulenevate kohustustega.
   Teiseks viitab hageja komisjoni hoolsuskohustuse ja EÜ artiklist 253 tuleneva põhjendamisekohustuse rikkumisele, kuna komisjon ei uurinud viimaseid asjassepuutuvaid andmeid, mille Madalmaad edastasid enne otsuse vastuvõtmist ning määratud tähtaja jooksul, põhjendamata oma otsust selles osas.
   Kolmandaks viitab hageja asutamislepingu sätete rikkumisele selles osas, et komisjon ei võtnud vastavalt EÜ artikli 95 lõikele 6 alternatiivsete meetmete võimaluse uurimisel aluseks siseriikliku normi, mille kinnitamist taotleti, erilist eesmärki.
   Järgmiseks viitab hageja EÜ artiklist 253 tuleneva põhjendamiskohustuse rikkumisele seoses EÜ artikli 95 lõikes 6 sätestatud tingimuste hindamisega.
   Lõpuks viitab hageja EÜ artikli 95 lõigete 5 ja 6 ning EÜ artikli 253 põhjendamiskohustuse rikkumisele selles osas, et komisjon leidis hollandi valitsuse taotlust läbi vaadates, et arvestada tuleb ka planeeritud meetmete rahvusvahelist konteksti.
   
      (1)  Euroopa Parlamendi ja nõukogu 13. oktoobri 1998. aasta direktiiv 98/69/EÜ mootorsõidukite heitgaaside tekitatud õhusaaste vastu võetavate meetmete kohta ja nõukogu direktiivi 70/220/EMÜ muutmise kohta (EÜT L 350, lk 1; ELT eriväljaanne 13/23, lk 126).
   
      (2)  Komisjoni 3. mai 2006. aasta otsus 2006/372/EÜ, mis käsitleb riiklike eeskirjade eelnõud diiselmootoriga sõidukite tahkete osakeste heitkoguste piirnormide kehtestamise kohta, millest Madalmaade Kuningriik on kooskõlas EÜ asutamislepingu artikli 95 lõikega 5 teatanud (teatavaks tehtud numbri K(2006) 1791 all) (ELT L 142, lk 16).
   
      (3)  Nõukogu 22. aprilli 1999. aasta direktiiv 1999/30/EÜ vääveldioksiidi, lämmastikdioksiidi ning lämmastikoksiidide, tahkete osakeste ja plii piirtasemete kohta välisõhus (EÜT L 163, lk 41; ELT eriväljaanne 15/04, lk 164).